b'\n_START_ARTICLE_\nPatton \xe2\x80\x93 menneske og soldat\n_START_SECTION_\nHandling\n_START_PARAGRAPH_\nFilmen omhandler livet til den amerikanske generalen George S. Patton under andre verdenskrig. Handlingen begynner med hans karriere som tank-kommand\xc3\xb8r i Nord-Afrika i amerikanernes felttog mot tyskerne \xe2\x80\x93 og etterhvert hans deltagelse i invasjonen av Tyskland. Filmen speiler i hovedsak personen Patton, en omstridt og s\xc3\xa6regen general som feiret store seiere, men som ogs\xc3\xa5 havnet i mye br\xc3\xa5k p\xc3\xa5 grunn av sin lederstil og uttalelser.\n_START_SECTION_\nPriser\n_START_PARAGRAPH_\nFilmen vant syv Oscar-statuetter i 1971, inkludert for beste hovedrolle, beste film og beste regi. Den vant i tillegg en rekke andre filmpriser, blant annet en Golden Globe (Scott)._NEWLINE_I 2003 ble filmen funnet betydningsfull nok (\xc2\xabculturally, historically, or aesthetically significant\xc2\xbb) av USAs Library of Congress til \xc3\xa5 bli bevart av deres National Film Registry._NEWLINE_Det amerikanske filminstituttet har k\xc3\xa5ret Scotts rollefigur til filmhistoriens 29. beste helteskikkelse.\n_START_SECTION_\nTrivia\n_START_PARAGRAPH_\nRod Steiger ble opprinnelig tilbudt rollen som Patton, men avslo da han sa at han ikke ville bidra til \xc3\xa5 glorifisere krig. Han uttalte senere at denne avgj\xc3\xb8relsen var hans st\xc3\xb8rste tabbe i filmkarrieren.\n_START_SECTION_\nAnnet\n_START_PARAGRAPH_\nFilmen ble noe kontroversiell p\xc3\xa5 grunn av Pattons uttalelser om at den jevne nazist i Tyskland ikke var verre enn den jevne demokrat eller republikaner hjemme i USA. Filmen inneholdt ogs\xc3\xa5 uttalelser som pressen fant \xc3\xa5 v\xc3\xa6re st\xc3\xb8tende for russerne. Andre sider som ble tatt opp var Pattons tro p\xc3\xa5 reinkarnasjon til tross for at han ble beskrevet som en kristen. Filmen viste ogs\xc3\xa5 de m\xc3\xb8rkere og mere brutale sider ved general Patton._NEWLINE_I 1986 kom en oppf\xc3\xb8lger, Pattons siste dager, som var produsert for TV.'